Elias Heltberg Lund

Elias Heltberg Olsen Lund (født 12. juli 1762 i Overhalla, død 20. februar 1824 i Verdal) var en norsk offiser og politiker.
Han fødtes på Homstad i Namdalen, som sønn av løytnant Ole Mortensen Lund (1727-1784) og Elisabeth Margaretha Heltberg (1737-1784). Faren bygde opp et stort gods i Namdalen gjennom oppkjøp av kirker og kirkegods, og Elias vokste opp her under gode materielle kår. Han skal ha arvet flere kirker i Fosnes prestegjeld etter farens bortgang, noe som ga inntekter blant annet i form av avgifter fra gårdene som hørte med kirkegodset.


== Militær løpebane ==
Etter å ha blitt konfirmert i 1779, startet Lund sin militære karriere samme høst, da han allerede som 17-åring kom inn i det 1ste Trondhjemske regiment som vikarierende korporal i Fosnes. Han ble forfremmet til virkelig korporal i 1882 og tjenestegjorde deretter ved det Nordenfjeldske regimente, hvoretter han steg i offisersgradene i Hæren. Han utnevntes til sekondløytnant i 1786, premierløytnant 1791, og kaptein 1800. I 1806 ble han sjef for det Stadsbygske kompani.Som norsk offiser kjempet Lund på fransk side under Napoleonskrigene, og var i den sammenheng blant annet delaktig i Krigen med Sverige 1808-1809. I 1811 ble Lund utnevnt til major, og kommanderte i den stillingen det første nordenfjelske skiløperkompani. Som følge av Kielfreden i januar 1814 marsjerte Lunds skiløperkompani sørover, angivelig etter ordre fra prins Christian Frederik, og lå innkvartert en tid i Hedmark. Fra 1818 og til sin bortgang var så Lund oberst i den trondhjemske brigade.Han innvalgtes på Stortinget fra Nordre Trondhjems amt 1815–1817, som del av Norges første ordentlige Storting, og satt i seks komiteer, hvorav i den såkalte Gage- og Pensionskomiteen og Kirkekomiteen. Lund skal også ha vært blant de fungerende stabsoffiserer ved Karl III Johans kroning i 1818, hvoretter han ble utnevnt til ridder av St. Olavs Orden. Samme år skrev han et selvbiografisk synopsis som et århundre senere ble trykket i boken Stamtavle over presteslegten Lund fra Stod.


== Privatliv ==
Heltberg Lund giftet seg i 1797 med Anna Frederikke Klingenberg Schive (1776-1851), datter av sogneprest Jens Schive og Sophie Marie Matheson. Heltberg Lund hadde i utgangspunktet hatt ønske om å drive videre foreldrenes gård i Namdalen, men da dette ikke lyktes ham etter foreldrenes død fikk han omsider kjøpt gården Østvig i Beitstad (den gangen Bedstaden) for den anselige sum av 1.800 riksdaler, hvor ekteparet flyttet straks etterpå. De fikk seks barn: Ole (1798), Jens (1799), sorenskriver Bernt Christian Lorck (1801), Frederica Sophie (1803), Hans Elias (1805) og Elisabeth Margrethe (1808). Fra 1812 var familien bosatt på Minsås i Verdal, hvor Elias Heltberg Lund gikk bort vinteren 1824, 61 år gammel. Han ble begravet på Stiklestads kirkegård.Elias Heltberg Lund er, gjennom sønnen Bernt Christian og dennes datter Bernhardine Marie Berger, tipp-tipp-tippoldefar til sosiolog Thomas Mathiesen.


== Referanser ==


== Litteratur ==
Lindstøl, Tallak (1914). Stortinget og statsraadet : samt tillæg. B. 1 D. 2 : Biografier L-Ø. Kristiania. s. 568. 


== Eksterne lenker ==
(no) Elias Heltberg Lund hos Norsk senter for forskningsdata